Зэныбжьэгъугъэр ягъэбыдэ
КъБР-м и Парламентым и ЩIалэгъуалэ палатэм иджыблагъэ къыхуеблэгъащ Осетие Ищхъэрэм и ЩIалэгъуалэ парламентым и лIыкIуэхэр.
ХьэщIэхэмрэ бысымхэмрэ.
Куэд щIауэ зэрыщIэу, зэрыцIыхуу, уеблэмэ зэныбжьэгъуу къыздекIуэкI щIалэгъуалэр иджы нэхъ гъунэгъужу, зэпэIэбэу зэдэлэжьэнущ. ЗэIущIэм и къалэн нэхъыщхьэр Къэбэрдей-Балъкъэрым и ЩIалэгъуалэ парламентымрэ Осетие Ищхъэрэм еймрэ зэрызэдэлэжьэн зэгурыIуэныгъэ зэращIылIэнырт.
КъБР-м и ЩIалэгъуалэ парламентым и Iэтащхьэ Джаппуев Мусса зэIущIэр къы- зэIуихри псалъэ иритащ КъБР-м и Парламентым и УнафэщI Чеченов Ануар. ХьэщIэ ныбжьыщIэхэм фIэхъус ярихри, Чеченовым жиIащ щIэблэм зэдэлэжьэн мурад зэраIэм хуабжьу зэрыщыгуфIыкIар.
— Акъыл зэхэдзэ пщIыну зэи зэранкъым. Дэ ди лъэпкъхэр ижь-ижьыж лъандэрэ зэныбжьэгъуу, къуэшыгъэ я зэхуаку дэлъу къогъуэгурыкIуэ. Си щхьэкIэ, Осетие Ищхъэрэм и Парламентым и депутатхэр псори соцIыху жысIэмэ, пцIы супсыну къыщIэкIынкъым. Зыр зым дыдэIэпыкъужу, ди Iуэху нэхъыфI зэрыхъун яужь дитыпхъэщ, — жиIащ Чеченовым.
АдэкIэ спикерым и гугъу ищIащ КъБР-м и ЩIалэгъуалэ парламентым арэзы укъищIу зэрылажьэм. Я Iуэху еплъыкIэр, хэкIыпIэу ялъагъур мышынэу къэзыгъэлъагъуэ, зи жэрдэмыр утыку къизыхьэф куэд зэрахэтым хуабжьу зэрыщыгуфIыкIри къыхигъэщащ Чеченовым. ЩIалэгъуалэм гулъытэ лей хуащIу, ахэр IуэхуфIхэм трагъэгушхуэу зэрыщытым и нэщэнэу, унафэщIым жиIащ паспорт япэу зратыну ныбжьыщIэхэр, зэпеуэ зэмылIэужьыгъуэхэм къыщыхэжаныкIахэр я деж кърагъэблагъэурэ зэрагъэлъапIэр.
ЩIалэгъуалэ палатэм хэтхэм зэфIигъэкIхэм я гугъу щищIым, КъБР-м и Парламентым и УнафэщIым жиIащ абыхэм псапэ зыпылъ лэжьыгъэ зэращIэр, Кавказ Ищхъэрэм фIыуэ къыщыхъур Интернетым илъхьэнымкIэ Iуэху куэд зэрызэфIагъэкIыр.
АдэкIэ Чеченов Ануар Осетие Ищхъэрэм и щIалэгъуалэр щигъэгъуэзащ КъБР-м и хабзэубзыху орган нэхъыщхьэм и лэжьэкIэм.
КъБР-м и Парламентым егъэджэныгъэмрэ щIэныгъэмкIэ и комитетым и унафэщI Дадэ МуIэед къыщыпсалъэм жиIащ куэд щIауэ къуэш пэлъытэу зэхущыт лъэпкъитIым я зэпыщIэныгъэр нэхъ быдэ ящIын мурадкIэ щIалэгъуалэм ящIа жэрдэмыр зэрадиIыгъыр.
— Къулыкъур цIыхухэм я гъащIэр нэхъыфI зэрыпщIын Iэмалщи, ар къывгурыIуэрэ фэ къыфщыгугъ дэтхэнэри зэхэфщIыкIыу, фыкъызыхэкIа лъэпкъым и Iуэху дэвгъэкIыфу фылэжьэну сыхуейщ. ГукъэкI дахэхэм, IуэхуфI- хэм фахуэмыщхьэх, — къыху- риджащ набжьыщIэхэр Дадэм.
ХьэщIэхэм псалъэ щратым, Осетие Ищхъэрэм и ЩIалэгъуалэ парламентым и Iэтащхьэ Сагеев Тимур бысымхэм фIыщIэшхуэ яхуищIащ гуапэу къызэрырагъэблэгъам папщIэ.
— Пэжщ, IуэрыIуэтэж мыхъуу, дэ ди щхьэкIэ дгъэунэхуащ, ди нэкIэ тлъэгъуащ къуэш пэлъытэу, щIыбагъ быдэу фыкъызэрыткъуэтыр. ДыкъызыхэкIа лъэпкъым къыбгъэдэкIыу иджыри зэ фIыщIэ фхудощI 2008 гъэм ди республикэм къытепсыха гуауэшхуэр къызэрыддэвгуэшам щхьэкIэ, — жиIащ Тимур. Абы къихигъэщащ республикитIыр сэбэп зэрызэхуэхъуфын Iуэху куэд зэрыщыIэр. Сагеевым и гуапэу жиIащ КъБР-м и ЩIалэгъуалэ палатэм хэтхэр Осетие Ищхъэрэм зэрыригъэблагъэр.
ЩIалэгъуалэ парламентым хэтхэр къэпсэлъа нэужь, зэIущIэр щIызэхуашэса щхьэусыгъуэ нэхъыщхьэм — республикитIыр нэхъри зэпэгъунэгъу зыщIыну зыщыгугъ зэгурыIуэныгъэм — Сагеев Тимуррэ Джаппуев Муссарэ, Iэ щIадзащ.
Щомахуэ Залинэ.
Сурэтыр Холлаевэ
Марзият трихащ.
